LV Eiropas Savienības Oficiālais Vēstnesis L 213/1

KOMISIJAS REGULA (ES) 2015/1378

(2015. gada 11. augusts),

ar ko attiecībā uz riboflavīnu (E 101) un karotīnu (E 160a) lietošanu kaltētu kartupeļu granulās un pārslās groza Eiropas Parlamenta un Padomes Regulas (EK) Nr. 1333/2008 II pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,

tā kā:

(1) Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas nosacījumi.

(2) Savienības atļauto pārtikas piedevu sarakstu var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru vai nu pēc Komisijas iniciatīvas, vai pēc pieteikuma saņemšanas.

(3) Pieteikums uz atļauju lietot noteiktas krāsvielas kaltētu kartupeļu granulās un pārslās tika iesniegts 2014. gada 23. jūnijā, un tas tika darīts pieejams dalībvalstīm.

(4) Dehidrētu kartupeļu pulvera krāsu īpaši ietekmē nepārstrādātu kartupeļu dažādo krāsu toņu gamma un pārstrādes laikā notiekošās oksidatīvās reakcijas. Pašlaik kaltētu kartupeļu granulās un pārslās, vizuāli pieņemama izskata atjaunošanai patēriņam paredzētajā galaproduktā, ir atļauts lietot tikai kurkumīnu (E 100). Riboflavīni (E 101) un karotīni (E 160a) ir piemērotas kurkumīna alternatīvas, ar kurām iespējams sasniegt to pašu tehnoloģisko rezultātu.

(5) Eiropas Pārtikas nekaitīguma iestāde (“Iestāde”) 2013. gada 12. septembrī sniedza atzinumu (3), kurā atkārtoti novērtēja riboflavīnu kā pārtikas piedevu nekaitīgumu. Iestāde secināja, ka riboflavīns (E 101(i)) un nātrija riboflavīn-5′-fosfāts (E 101(ii)) kā pārtikas piedevas patlaban atļautajos lietošanas veidos un lietošanas daudzumos nevarētu radīt bažas par to kaitīgumu. Atzinumā novērtējumā par eksponētību tika iekļauta 04.2. kategorija “Pārstrādāti augļi un dārzeņi”, kas attiecas uz 04.2.6. kategoriju “Pārstrādātu kartupeļu produkti”. Tāpēc riboflavīnu (E 101) lietošanas paplašināšanai, attiecinot tos uz kaltētu kartupeļu granulām un pārslām, nebūtu jāietekmē paredzētā eksponētība un secinājumi, kas gūti no nekaitīguma atkārtotas novērtēšanas.

(6) Iestāde 2012. gada 16. februārī sniedza atzinumu (4), kurā atkārtoti novērtēja karotīnu kā pārtikas piedevu nekaitīgumu un secināja, ka, lietojot (sintētisko) beta karotīnu un jauktos beta karotīnus, kas kā pārtikas krāsvielas iegūti no palmu augļu eļļas, burkāniem un aļģēm, bažas par to kaitīgumu nerodas, ja to uzņemšana, lietojot tos par pārtikas piedevām un uztura bagātinātājiem, nepārsniedz daudzumu, ko varētu uzņemt, regulāri lietojot uzturā pārtiku, kurā tie sastopami dabā (5–10 mg/dienā). Saskaņā ar atzinumu piesardzīgas aplēses par eksponētību, ja tiek lietotas pārtikas piedevas, bija zem 5–10 mg/dienā, un tika ņemti vērā pārstrādātu kartupeļu produkti. Tāpēc karotīnu (E 160a) lietošanas paplašināšanai, attiecinot tos uz kaltētu kartupeļu granulām un pārslām, nebūtu jāietekmē paredzētā eksponētība un secinājumi, kas gūti no nekaitīguma atkārtotas novērtēšanas.

(7) Lai atjauninātu Regulas (EK) Nr. 1333/2008 II pielikumā iekļauto Savienības atļauto pārtikas piedevu sarakstu, Komisijai saskaņā ar Regulas (EK) Nr. 1331/2008 3. panta 2. punktu ir jālūdz Iestādes atzinums, izņemot gadījumus, kad šādi atjauninājumi nevar nelabvēlīgi ietekmēt cilvēku veselību. Atļauja lietot riboflavīnus un karotīnus kaltētu kartupeļu granulās un pārslās ir minētā saraksta atjauninājums, kas nevarētu nelabvēlīgi ietekmēt cilvēka veselību, tāpēc Iestādes atzinumu lūgt nav nepieciešams.

(8) Tāpēc Regulas (EK) Nr. 1333/2008 II pielikums būtu attiecīgi jāgroza.

(9) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 1333/2008 II pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2015. gada 11. augustā Komisijas vārdā – priekšsēdētājs Jean-Claude JUNCKER

(1) OV L 354, 31.12.2008., 16. lpp.

(2) Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).

(3) EFSA ekspertu grupa jautājumos, kas saistīti ar pārtikas piedevām un pārtikai pievienotajiem uzturvielu avotiem (2013). Scientific opinion on the re-evaluation of riboflavin (E 101(i)) and riboflavin-5 -phosphate sodium (E 101(ii)) as food additives (EFSA Journal 2013; 11(10):3357).

(4) EFSA ekspertu grupa jautājumos, kas saistīti ar pārtikas piedevām un pārtikai pievienotajiem uzturvielu avotiem (2012). Scientific Opinion on the re-evaluation of Mixed Carotenes (E 160a (i)) and beta-Carotene (E 160a (ii)) as a food additive (EFSA Journal 2012; 10(3):2593).